Na temelju članka 4. stavka 1. Zakona o zaštiti pučanstva od zaraznih bolesti („Narodne novine“ br. 79/07, 113/08, 43/09, 130/2017 i 114/18) i Članka 18. Poslovnika o radu Gradonačelnika Grada Velike Gorice (Službeni glasnik Grada Velike Gorice broj 1/2015. i 6/2015.), Gradonačelnik Grada Velike Gorice, dana \_\_\_\_\_\_\_\_\_\_\_\_\_\_\_\_\_ 2024. godine, donosi

**ODLUKU**

**o preventivnoj i obveznoj preventivnoj dezinsekciji, dezinfekciji i deratizaciji kao posebnoj mjeri zaštite pučanstva od zaraznih bolesti za razdoblje od 2025. do 2029. godine na području Grada Velike Gorice**

**I. OPĆE ODREDBE**

**Članak 1.**

Ovom odlukom utvrđuje se provođenje preventivne i obvezno preventivne dezinsekcije, dezinfekcije i deratizacije kao mjere zaštite pučanstva od zaraznih bolesti na području Grada Velike Gorice (u daljnjem tekstu: DDD mjere) u razdoblju od 2025. do 2029. godine.

**Članak 2.**

DDD mjere provode se radi uništavanja patogenih mikroorganizama, suzbijanja štetnih člankonožaca i štetnih glodavaca s ciljem postizanja smanjenja, zaustavljanja rasta i razmnožavanja ili njihovog potpunog uklanjanja u svrhu zaštite pučanstva od zaraznih bolesti na području Grada Velika Gorica.

**Članak 3.**

Provedbu DDD mjera dužne su osigurati pravne i fizičke osobe te građani pojedinci u:

* građevinama za proizvodnju i promet namirnica i predmeta opće uporabe te sirovina za njihovu proizvodnju, odnosno prijevoznim sredstvima namijenjenim za njihov prijevoz;
* građevinama i uređajima za javnu vodoopskrbu, odvodnju i pročišćavanje otpadnih voda;
* javnim građevinama (sportskim, kulturnim, odgojno–obrazovnim, upravnim i drugim);
* građevinama javnog zdravstva te zdravstvenih djelatnika koji obavljaju poslove zdravstvene zaštite samostalnim radom;
* stambenim građevinama, dvorištima i okućnicama;
* ostalim građevinama i površinama čiji su vlasnici ili korisnici poduzeća te druge pravne i fizičke osobe;
* javnim prometnim i zelenim površinama te na obalama vodotoka u naseljenim mjestima te
* građevinama i uređajima za postupanje s otpadom (skladištenje, obrada, odlaganje).

**Članak 4.**

DDD mjere provode ovlaštene pravne ili fizičke osobe koje udovoljavaju propisanim uvjetima i koje na temelju provedenog postupka javne nabave sklope Ugovor o izvršavanju DDD poslova na području Grada Velike Gorice (u daljnjem tekstu: ovlašteni izvoditelj DDD mjera).

**II. PROGRAM MJERA I PROVEDBENI PLAN DDD**

**Članak 5.**

DDD mjere primjenjuju se na cjelokupnom području Grada Velike Gorice, a sukladno prijedlogu Programa mjera zaštite pučanstva od zaraznih bolesti – dezinsekcije, dezinfekcije i deratizacije koje predlaže Zavod za javno zdravstvo Zagrebačke županije te provedbenog plana.

Programom mjera utvrđuju se specifični ciljevi, opseg i vrste DDD mjera, nositelji provedbe i stručnog nadzora, način obavještavanja i sudjelovanja javnosti, načini praćenja i obrade podataka, način evaluacije provođenja Programa te obvezni obrasci za provedbu.

U provedbenom planu dezinsekcijskih mjera potrebno je provoditi larvicidne odnosno adulticidne tretmane komaraca te radi što kvalitetnijeg rješenja, dodatno provoditi i savjetovanja, informiranja i edukaciju građana te ostale mjere u svrhu što učinkovitije provedbe navedene DDD mjere.

Provedbenim planom utvrđuju se način i uvjeti za određivanje ovlaštenih izvoditelja DDD mjera, službena dokumentacija o provedbi DDD, vrste, način primjene i standardi za primjenu otrovnih meka, prostorni obuhvat i dinamika provedbe DDD mjera.

**III. OBVEZE OVLAŠTENOG IZVODITELJA DDD**

**Članak 6.**

Ovlašteni izvoditelj DDD mjera dužan je DDD mjere provoditi u skladu sa Zakonom i propisima te pravilima struke, strogo se pridržavajući odredbi sadržanih u Programu mjera i Provedbenom planu.

**Članak 7.**

Ovlašteni izvoditelje DDD mjera osobito je dužan voditi računa o pravovremenom obavještavanju javnosti o provedbi DDD mjera te uspostaviti primjerenu suradnju s građanima u provedbi DDD mjera.

Ovlašteni izvoditelj DDD mjera dužan je također savjesno i točno prikupljati sve podatke čije je prikupljanje određeno Programom mjera odnosno Provedbenim planom, na za to određenim obrascima te ih u rokovima dostavljati službama nadležnim za nadzor podataka.

**IV. NAČIN FINANCIRANJA**

**Članak 8.**

Provedba DDD mjera financira se iz sredstava Proračuna Grada Velike Gorice u dijelu koji se odnosi na provedbu DDD mjera u: javnim građevinama (sportskim, kulturnim, odgojno–obrazovnim, upravnim i drugim), na javnim prometnim i zelenim površinama te obalama vodotokova u naseljima.

Provedba DDD mjera u građevinama i u uređajima za javnu vodoopskrbu, odvodnju i pročišćavanje otpadnih voda financira i provodi pravna ili fizička osoba nositelj djelatnosti javne vodoopskrbe i odvodnje odnosno pročišćavanja otpadnih voda.

Provedba DDD mjera u građevinama i uređajima za postupanje s otpadom financira i provodi pravna ili fizička osoba nositelj djelatnosti postupanja s otpadom.

Provedbu DDD mjera u svim ostalim građevinama i uređajima obvezni su financirati i provoditi vlasnici odnosno korisnici istih građevina i uređaja, u skladu sa zakonom i propisima.

**V. NADZOR**

**Članak 9.**

Inspekcijski nadzor nad provedbom obveznih DDD mjera kao posebne mjere provodi nadležna sanitarna inspekcija.

Stručni nadzor nad provedbom preventivne i obvezne preventivne dezinsekcije, dezinfekcije i deratizacije provodi nadležni Zavod za javno zdravstvo.

**VI. KAZNENE ODREDBE**

**Članak 10.**

Novčanom kaznom u iznosu od 800 Eura kaznit će se za prekršaj ovlašteni izvoditelj DDD mjera:

1. ako se ne pridržava Programa mjera i Provedbenog plana deratizacije (Članak 6.),
2. ako pravovremeno NE obavijesti javnost ili ne surađuje s građanima u provedbi deratizacije

(Članak 7.)

1. ako ne vodi uredne evidencije na propisanim obrascima ili ne dostavlja u rokovima podatke službama nadležnim za nadzor i obradu podataka (Članak 7.).

Novčanom kaznom u iznosu od 150 Eura kaznit će se odgovorna osoba u pravnoj osobi za prekršaj iz stavka 1. ovoga Članka.

Ukoliko ovlašteni izvoditelj DDD mjera ponavlja prekršaje iz stavka 1. ovog Članka, naručitelj DDD mjera dužan je s istim raskinuti Ugovor i odrediti novog izvoditelja u skladu s Člankom 4. ove Odluke.

**VII. ZAVRŠNA ODREDBA**

**Članak 11.**

Ova odluka stupa na snagu 8 dana nakon objave u Službenom glasniku Grada Velike Gorice.

**GRADONAČELNIK:**

**Krešimir Ačkar, mag. theol.**